РЕПУБЛИКА СРБИЈА

ОПШТИНА ЋИЋЕВАЦ

СКУПШТИНА ОПШТИНЕ

Број: 561-1/23-02

Датум: 30. јануар 2023. године

ЋИЋЕВАЦ

На основу члана 19. и 21.Закона о родној равноправности („Сл. гласник РС“, број 52/21), члана 2. Правилника о изради и спровођењу плана управљања ризицима од повреде принципа родне равноправности ("Сл. гласник РС“, бр. 67/2022) и члана 40. Статута општине Ћићевац ("Сл. лист општине Ћићевац“, бр. 3/19), Скупштина општине Ћићевац, на 32. седници одржаној 30. јануара 2023. године, донела је

ПЛАН

УПРАВЉАЊА РИЗИЦИМА ОД ПОВРЕДЕ ПРИНЦИПА РОДНЕ РАВНОПРАВНОСТИ ЗА 2023. ГОДИНУ

У складу са националним принципима родне политике који афирмативно истичу родну равноправност и једнакост на свим нивоима деловања и рада, водећи принципи су:

- Разлике у полу морају се узети у обзир да би се постигла суштинска једнакост и правичност;

- Родна равноправност значи да се различито понашање, тежње и потребе жена и мушкараца једнако разматрају, вреднују и фаворизују;

- Трансформација индивидуалне свести о родној равноправности и правима жена, као и организациона култура и управљање су предуслов за родну равноправност и оснаживање жена;

- Одрживи развој је могућ само ако се заснива на равноправном партнерству и узајамном поштовању жена и мушкараца.

УВОД

План управљања ризицима од повреде принципа родне равноправности за 2023. годину (у даљем тексту: План) представља гаранцију родне перспективе, уродњавања и уравнотежене заступљености полова у поступањима свих актера у спровођењу овог плана.

Овим планом идентификују се могући ризици од повреде принципа родне равноправности, процењује вероватноћа, мери интензитет и сагледавају последице тих ризика, као и утврђују посебне превентивне мере које се предузимају ради спречавања тих ризика.

При том треба имати у виду да, према члану 3. Закона о родној равноправности, родна равноправност подразумева једнака права, одговорности и могућности, равномерно учешће и уравнотежену заступљеност жена и мушкараца у свим областима друштвеног живота, једнаке могућности за остваривање права и слобода, коришћење личних знања и способности за лични развој и развој друштва, једнаке могућности и права у приступу робама и услугама, као и остваривање једнаке користи од резултата рада, уз уважавање биолошких, друштвених и културолошки формираних разлика између мушкараца и жена и различитих интереса, потреба и приоритета жена и мушкараца приликом доношења јавних и других политика и одлучивања о правима, обавезама и на закону заснованим одредбама, као и уставним одредбама.

Такође, поменутим законом у члану 4. изричито је забрањен сваки облик посредне и непосредне дискриминације по основу пола, полних карактеристика, односно рода, па ће се планом сагледавати и могућност ризика од кршења ових одредби закона.

Циљ израде и спровођења Плана је превентивно деловање ради процене ризика и спречавања и сузбијања сваке повреде принципа родне равноправности у Скупштини општине у 2023. години.

Дискриминација на основу пола, полних карактеристика, односно рода, јесте свако неоправдано разликовање, неједнако поступање, односно пропуштање (искључивање, ограничавање или давање првенства), на отворен или прикривен начин, у односу на лица или групе лица, као и чланове њихових породица или њима блиска лица, засновано на полу, полним карактеристикама, односно роду у: политичкој, образовној, медијској и економској области; области запошљавања, занимања и рада, самозапошљавања, заштите потрошача (робе и услуге); здравственом осигурању и заштити; социјалном осигурању и заштити, у браку и породичним односима; области безбедности; екологији; области културе; спорту и рекреацији; као и у области јавног оглашавања и другим областима друштвеног живота.

Непосредна дискриминација на основу пола, полних карактеристика, односно рода, постоји ако се лице или група лица, због њиховог пола, полних карактеристика, односно рода, у истој или сличној ситуацији, било којим актом, радњом или пропуштањем, стављају или су стављени у неповољнији положај, или би могли бити стављени у неповољнији положај.

Посредна дискриминација на основу пола, полних карактеристика, односно рода, постоји ако, на изглед неутрална одредба, критеријум или пракса, лице или групу лица, ставља или би могла ставити, због њиховог пола, полних карактеристика, односно рода, у неповољан положај у поређењу са другим лицима у истој или сличној ситуацији, осим ако је то објективно оправдано законитим циљем, а средства за постизање тог циља су примерена и нужна.

Дискриминација на основу пола, полних карактеристика, односно рода постоји ако се према лицу или групи лица неоправдано поступа неповољније него што се поступа или би се поступало према другима, искључиво или углавном због тога што су тражили, односно намеравају да траже заштиту од дискриминације на основу пола, односно рода, или због тога што су понудили или намеравају да понуде доказе о дискриминаторском поступању.

Дискриминацијом на основу пола, полних карактеристика, односно рода, сматра се и узнемиравање, понижавајуће поступање, претње и условљавање, сексуално узнемиравање и сексуално уцењивање, родно заснован говор мржње, насиље засновано на полу, полним карактеристикама, односно роду или промени пола, насиље према женама, неједнако поступање на основу трудноће, породиљског одсуства, одсуства ради неге детета, одсуства ради посебне неге детета у својству очинства и материнства (родитељства), усвојења, хранитељства, старатељства и подстицање на дискриминацију као и сваки неповољнији третман који лице има због одбијања или трпљења таквог понашања.

Дискриминација лица по основу два или више личних својстава без обзира на то да ли се утицај појединих личних својстава може разграничити је вишеструка дискриминација или се не може разграничити (интерсексијска дискриминација).

Законом о родној равноправности уређује се појам, значење и мере политике остваривања и унапређења родне равноправности, као и врсте планских аката у области родне равноправности, надзор над применом закона и друга питања од значаја за остваривање и унапређење родне равноправности. Наведеним законом се уређују обавезе органа јавне власти, послодаваца и других социјалних партнера да интегришу родну перспективу у области у којој делују.

Чланом 13. Закона о родној равноправности дефинисане су врсте планских аката, међу које спада и План управљања ризицима од повреде принципа равноправности. План управљања ризицима од повреде принципа родне равноправности представља гаранцију родне перспективе, уродњавања и уравнотежене заступљености полова у поступањима органа јавне власти, послодаваца, осигуравајућих друштава, политичких странака, синдикалних организација и других организација и удружења.

**Међународни акти и правни оквир Републике Србије на којима се заснива родна равноправност**

Република Србија је прихватила велики број међународних докумената и интегрисала их у домаћи правни систем у циљу остваривања родне равноправности кроз националне законе и јавне политике. На глобалном нивоу, најзначајнији документ који се односи на спречавање дискриминације жена јесте Конвенција о спречавању свих облика дискриминације жена (тзв. CEDAW), коју је Република Србија ратификовала и о чијем спровођењу подноси периодичне извештаје Комитету Уједињених нација.

Процес европских интеграција такође подразумева усаглашавање националног законодавства са прописима, који се тичу једнаких шанси и недискриминације.

Осим докумената који су усвојени са циљем примене међународних обавеза Република Србија гарантује равноправност жена и мушкараца и обавезује све државне органе да раде на остваривању равноправности жена и мушкараца. Члан 15. Устава Републике Србије гласи „Држава јемчи равноправност жена и мушкараца и развија политику једнаких могућности“.

**Међународни акти**

* Повеља уједињених нација
* Међународни акти
* Универзална декларација о људским правима (1948);
* Европска повеља о људским правима (1950);
* Међународни пакт о грађанским и политичким правима (1966);
* Међународни пакт о економским, социјалним и културним правима (1966);
* Конвенција о правима детета (1989) и протоколи уз конвенцију;
* Конвенција о правима особа са инвалидитетом (2006);
* Конвенција о спречавању свих облика дискриминације жена (тзв. CEDAW);
* УН Програм акције у односу на мало оружје и практичне мере за разоружање (ПоА);
* Резолуција СБУН – жене мир и безбедност 1325 (2000), 1820 (2008), 1888

(2009), 1889 (2009), 1906 (2010), 2016 (2013), 2122 (2013);

* Резолуција ГСУН 65/69 – Жене, разоружање, неширење и контрола оружја;
* Пекиншка декларација и Платформа за акцију (1995);
* Програм Акције Међународне конференције о становништву и развоју (1994);
* Специјална сесија ГСУН: Жене 2000: Родна равноправност, развој и мир за 21 век;
* (2000) – Миленијумска декларација УН A/Res/55/2 (2000);
* Директива Савета Европе 78/2000 о дискриминацији;
* Директива 2006/54/ЕЗ о спровођењу принципа једнаких могућности за мушкарце и жене у погледу запошљавања и занимања;
* Агенда 2030 – циљеви одрживог развоја A/RES/70/1 (2015);
* Европска конвенција за заштиту људских права и основних слобода и пратећи протоколи;
* Повеља ЕУ о основним правима 2016/c 202/025;
* Бечка декларација и програм деловања (1993).

**Развој права Европске Уније о родној равноправности**

Развој права Европске уније о родној равноправности и његово преузимање у земље чланице и земље Европског економског простора (ЕЕА) био је постепени процес.

Важно је напоменути да промовисање равноправности жена и мушкараца у целој Европској унији представља један од основних задатака ЕУ.

На националном нивоу морају да се примењују чланови Уговора, а посебно директиве. То значи да, за почетак, ове правне одредбе морају да буду унете у национални закон. Ово је делимично урађено изменама и допунама релевантне националне легислативе, као што је Закон о раду, или инструменти везани за запошљавање и закони о социјалном осигурању. У одређеним државама уведени су и посебни закони о родној равноправности.

У новије време, једнак третман мушкараца и жена уврштен је у опште законе против дискриминације, који се односе и на друга поља, као што су раса, инвалидитет или сексуално опредељење.

**Централни појмови из права ЕУ о родној дискриминацији**

Централни појмови из права ЕУ о родној равноправности садржани су у одговарајућим директивама и често су предмет даљег тумачења од стране Европског суда правде и то:

* **Директна дискриминација** *настаје* ‘(...) када се према једној особи поступа лошије по основи пола, него што се поступа, него што се поступало или би се поступало према другој у сличној ситуацији. По правилу, директна дискриминација је забрањена, осим ако се ту не примењује конкретан писмено образложени изузетак, као што је рецимо да пол особе буде одлучујући фактор за посао.
* **Индиректна дискриминација** *настаје* ‘(...) када наоко неутрална одредба, критеријум или пракса ставе особу једног пола у неповољнији положај у поређењу са особом другог пола, осим ако таква одредба, критеријум или пракса нису објективно оправдани легитимним циљем, а средства за постизање тог циља су примерена и неопходна. Индиректна дискриминација се у многоме бави дејствима неких поступака и узима у обзир свакодневну друштвену стварност. На пример, мање повољан третман радника који не раде са скраћеним радним временом ће често доводити до дискриминације жена све дотле док се жене буду углавном запошљавале да раде са скраћеним радним временом. За разлику од случаја директне дискриминације, могућности за налажење изговора и оправдања су далеко веће.
* Појам **афирмативне акције** право ЕУ дефинише овако: "Са циљем да се обезбеди потпуна равноправност између мушкараца и жена у пракси, принцип једнаког третмана неће спречити ни једну земљу чланицу да одржава или усвоји мере које дају специјалну предност да би се олакшало мање заступљеном полу да се бави професијом/занимањем или да се спрече, односно компензују сметње у професионалној каријери." Као и индиректна дискриминација, и афирмативна акција узима у обзир свакодневну друштвену стварност, али иде и даље, у смислу да може да изискује додатне кораке да би се остварила права, истинска равноправност у друштвеним околностима.

Мере које су дозвољене да се омогући афирмативна акција имају за циљ да се елиминишу или неутралишу штетна дејства на жене на радном месту, или на жене које траже запослење или које проистичу из постојећих ставова, понашања и структура заснованих на поимању традиционалне поделе улога у друштву између мушкараца и жена.

Упутство за прављење разлике на основу пола особе у праву ЕУ изједначава се са дискриминацијом. Према томе, када је потребно посредовање и послодавац тражи да сви радници буду истог пола, и послодавац и посредник би били одговорни и морали би да оправдају овакву дискриминацију по полу. И узнемиравање на основу пола и сексуално узнемиравање изједначавају се са дискриминацијом и експлицитно су забрањени.

**Узнемиравање настаје** ‘(...) када нежељена понашања повезана са полом лица настају са циљем да се угрози достојанство особе и створи застрашујуће, непријатељско, понижавајуће, или увредљиво окружење.

**Сексуално узнемиравање настаје** ‘(...) тамо где постоји било какав облик нежељеног вербалног, невербалног или физичког понашања сексуалне природе, са циљем да се угрози достојанство личности, посебно када се ствара застрашујуће, непријатељско, понижавајуће, или увредљиво окружење.’ Оба појма укључују нарушавање достојанства и стварање застрашујућег, непријатељског, понижавајућег, или увредљивог окружења.

Главна разлика је што у случају узнемиравања на основу пола особа бива малтретирана зато што је или мушкарац или жена. У случају сексуалног узнемиравања особа је жртва нежељеног сексуалног наметања, или на пример, понашање починиоца има за циљ да се добију сексуалне услуге.

**Правни оквир Републике Србије**

Устав Републике Србије, у основним одредбама гарантује равноправност жена и мушкараца и обавезује државу да води политику једнаких могућности (члан 15), забрањује непосредну и посредну дискриминацију по било ком основу или личном својству укључујући и пол (члан 21. став 3), прописује могућност предузимања посебних мера ради постизања пуне равноправности лица или групе лица које су у неједнаком положају са осталим грађанима (члан 21. став 4), гарантује једнакост пред законом (члан 21. став 1), једнаку законску заштиту (члан 21. став 2), заштиту пред судовима (члан 22. став 1), другим државним органима (члан 36. став 1) и међународним институцијама (члан 22. став 2), право на жалбу или друго правно средство против одлуке којом се одлучује о његовом праву или обавези (члан 36. став 2), право на правну помоћ (члан 67. став 1) од стране адвокатуре (члан 67. став 2) и службе правне помоћи у ЈЛС (члан 67. став 2) и упућује на законско регулисање бесплатне правне помоћи (члан 67. став 3), право на рехабилитацију и накнаду материјалне и нематеријалне штете проузроковане незаконитим или неправилним радом државног органа (члан 35. став 2), јемчи заштиту података о личности (члан 42), право азила (члан 57), слободу одлучивања о склапању брака, равноправност супружника, изједначава статус ванбрачне заједнице и брака у складу са законом (члан 62), гарантује равноправност родитеља у издржавању, васпитању и образовању деце (члан 65), јемчи слободу одлучивања о рађању (члан 63) и посебну заштиту мајки, трудница, деце и самохраних родитеља (члан 66) као и посебну здравствену заштиту трудница, мајки и самохраних родитеља са децом до седме године, која се финансира из јавних прихода (члан 68) и социјалну заштиту породице и запослених (члан 69).

* + Закон о родној равноправности („Службени гласник РС“, број 52/21);
  + Закон о изменама и допунама Кривичног законика („Службени гласник РС“, број 35/19);
  + Закон о забрани дискриминације („Службени гласник РС“, број 22/09 и 52/21);
  + Закон о спречавању насиља у породици („Службени гласник РС“, број 94/16);
  + Закон о равноправности полова („Службени гласник РС“, број 104/09).

**Радни процеси**

Основни подаци о органу јавне власти

Назив: Скупштина општине Ћићевац

Адреса седишта: Улица Карађорђева број 106

Матични број: 07174977

Порески идентификациони број:101919671

Одговорно лице-руководилац органа:

Председник СО Ћићевац

- Милош радосављевић

Заменик председника Скупштине општине Ћићевац

- Звездан Гагић

Секретар Скупштине општине

- Драгана Јеремић

Скупштина општине је највиши орган Општине који врши основне функције локалне власти, утврђене Уставом, законом и Статутом општине. Скупштину општине чине одборници, које бирају грађани на непосредним изборима, тајним гласањем, у складу са законом и Статутом. Одборници се бирају на четири године.

Скупштина општине, у складу са законом и статутом:

1. доноси Статут општине и Пословник Скупштине општине;
2. доноси буџет и усваја завршни рачун буџета;
3. утврђује стопе изворних прихода Општине, као и начин и мерила за одређивање висине локалних такса и накнада;
4. доноси план развоја Општине, планске документе јавних политика, средњорочне планове и друге планске документе, у складу са законом;
5. доноси просторни и урбанистички план Општине;
6. доноси прописе и друге опште акте из надлежности општине;
7. поставља и разрешава општинског правобраниоца;
8. бира и разрешава локалног омбудсмана;
9. расписује општински референдум и референдум на делу територије Општине, изјашњава се о предлозима садржаним у грађанској иницијативи и утврђује предлог одлуке о самодоприносу;
10. образује и уређује организацију и рад организација и служби за потребе Општине;
11. оснива јавна предузећа и друштва капитала за обављање делатности од општег интереса у складу са законом и овим статутом, даје сагласност на законом одређене опште и друге правне акте и радње јавног предузећа, односно друштва капитала, ради заштите општег интереса;
12. оснива установе и организације у области предшколског образовања и васпитања, основног образовања, културе, социјалне заштите, примарне здравствене заштите, физичке културе, спорта, дечје заштите и туризма, прати и обезбеђује њихово функционисање;
13. именује и разрешава надзорни одбор и директора јавног предузећа чији је оснивач, даје сагласност на статут јавног предузећа и врши друга права оснивача у складу са законом и оснивачким актом;
14. именује и разрешава управни одбор, надзорни одбор и директора установе, организације и службе чији је оснивач и даје сагласност на њихове статуте у складу са законом;
15. бира и разрешава председника Скупштине и заменика председника Скупштине;
16. поставља и разрешава секретара и заменика секретара Скупштине;
17. бира и разрешава председника Општине и, на предлог председника Општине, бира заменика председника Општине и чланове Општинског већа;
18. именује Изборну комисију за спровођење избора за одборнике општине, у складу са законом;
19. именује и разрешава главног урбанисту;
20. усваја Кадровски план;
21. уређује услове и начин обављања комуналних делатности, права и обавезе корисника комуналних услуга, обим и квалитет комуналних услуга и начин вршења надзора над обављањем комуналних делатности, оснива јавна предузећа за обављање комуналне делатности, односно поверава обављање тих делатности друштву капитала или предузетнику, прописује опште услове одржавања комуналног реда и мере за њихово спровођење;
22. доноси годишње и средњорочне програме уређивања грађевинског земљишта; одлучује о отуђењу грађевинског земљишта у складу са законом и прописом Општине;
23. доноси локалну стамбену стратегију у складу са Националном стамбеном стратегијом, акциони план за њено спровођење и програме стамбене подршке, може основати јавну стамбену агенцију у складу са законом, као и правно лице за обављање послова од јавног интереса у области становања;
24. уређује коришћење пословног простора који је у јавној својини Општине, уређује висину закупнине пословног простора и врши друге послове у вези са коришћењем пословног простора, у складу са законом и другим актима Општине;
25. уређује критеријуме и поступак давања станова у закуп и њихове куповине;
26. прописује висину закупнине за коришћење стамбених зграда, станова и гаража у јавној својини Општине;
27. ближе уређује коришћење, одржавање и управљање стварима у јавној својини Општине;
28. уређује начин коришћења превозних средстава у јавној својини Општине;
29. уређује ближе услове за обављање такси превоза путника;
30. доноси програме коришћења и заштите природних вредности и програме заштите животне средине, односно локалне акционе и санационе планове, у складу са стратешким документима и интересима и специфичностима Општине и утврђује посебну накнаду за заштиту и унапређење животне средине;
31. доноси годишњи програм заштите, уређења и коришћења пољопривредног земљишта, утврђује противерозионе мере и њихово спровођење, одлучује о привођењу пашњака другој култури;
32. доноси програм развоја туризма у складу са Стратегијом; утврђује висину боравишне таксе на територији Општине;
33. доноси локални акциони план за борбу против корупције на нивоу Општине и образује стално радно тело за праћење спровођења локалног акционог плана;
34. доноси програм контроле и смањења популације напуштених паса и мачака, уређује држање и заштиту домаћих животиња и кућних љубимаца, у складу са законом;
35. доноси оперативни план за воде II реда, одређује место и начин коришћења воде за рекреацију, укључујући и купање;
36. доноси акциони план за спровођење Националне стратегије за младе на територији Општине, може основати канцеларију за младе;
37. доноси програм и план енергетске ефикасности;
38. одлучује о прибављању и отуђењу непокретности у јавној својини Општине, заснивању хипотеке на непокретностима у јавној својини Општине, као и о преносу права својине на другог носиоца права јавне својине;
39. одлучује о улагању ствари у јавној својини Општине и права у капитал јавног предузећа и друштва капитала чији је оснивач, у складу са законом;
40. одлучује о преносу права коришћења на стварима у својини Општине, установама, јавним агенцијама и другим организацијама чији је оснивач Општина;
41. одлучује о давању концесије када су јавна тела и предмет концесије у надлежности Општине, даје сагласност на концесиони акт;
42. даје сагласност и усваја предлог пројекта јавно - приватног партнерства, даје сагласност на нацрт јавног уговора у пројекту јавно - приватног партнерства и даје овлашћење председнику Општине да потпише јавни уговор у име Општине;
43. образује Штаб за ванредне ситуације, доноси план и програм развоја система заштите и спасавања;
44. образује робне резерве и утврђује њихов обим и структуру;
45. утврђује општинске таксе и друге локалне приходе који Општини припадају по закону;
46. утврђује висину доприноса за уређивање грађевинског земљишта; утврђује накнаду за комуналне услуге и даје сагласност на одлуку о промени цена комуналних услуга, у складу са законом;
47. утврђује критеријуме и поступак за регресирање трошкова боравка у предшколској установи за децу из материјално угрожених породица;
48. доноси акт о јавном задуживању Општине, у складу са законом којим се уређује јавни дуг;
49. прописује радно време угоститељских, трговинских и занатских објеката;
50. даје мишљење о републичком, покрајинском и регионалном просторном плану;
51. оснива стална и повремена радна тела за разматрање питања из њене надлежности, која су утврђена Пословником;
52. подноси иницијативу за покретање поступка оснивања, укидања или промене територије Општине;
53. предлаже Влади Републике Србије утврђивање јавног интереса за експропријацију у корист Општине;
54. даје мишљење о законима којима се уређују питања од интереса за локалну самоуправу;
55. разматра извештај о раду и даје сагласност на програм рада корисника буџета;
56. одлучује о сарадњи и удруживању са градовима и општинама, удружењима, хуманитарним и другим организацијама;
57. информише јавност о свом раду;
58. покреће поступак за оцену уставности и законитости закона или другог општег акта Републике Србије којим се повређује право на локалну самоуправу;
59. организује службу правне помоћи грађанима;
60. уређује организацију и рад мировних већа;
61. утврђује празник Општине, уз претходну сагласност министарства надлежног за послове локалне самоуправе;
62. даје сагласност на употребу имена, грба и другог обележја Општине;
63. уређује поступак, услове и критеријуме за додељивање јавних признања и почасних звања које додељује Општина и одлучује о додели јавних признања и почасних звања;
64. одлучује о називима улица, тргова, градских четврти, заселака и других делова насељених места,уз претходну сагласност министарства надлежног за послове локале самоуправе;
65. разматра и усваја годишње извештаје о раду јавних предузећа, установа и других јавих служби чији је оснивач или већински власник општина;
66. разматра извештај о раду локалног омбудсмана;
67. разматра годишњи извештај главног урбанисте о стању у простору;
68. усваја Етички кодекс понашања функционера (у даљем тексту: Етички кодекс);
69. доноси мере и усваја препоруке за унапређење људских и мањинских права;
70. обавља и друге послове утврђене законом и овим статутом.

Одборник има право да:

* учествује у раду Скупштине општине и њених радних тела;
* Скупштини општине поднесе предлог одлуке или другог акта;
* Скупштини општине поднесе амандман на предлог одлуке или другог акта.

Право је одборника да буде редовно обавештаван о питањима од утицаја на вршење одборничке дужности, да од органа и стручних служби општине тражи и добије податке који су му потребни за вршење одборничке дужности.

Одборник има право на заштиту мандата, укључујући и судску заштиту, која се остварује сходно применом закона којим се уређује заштита изборног права у изборном поступку.

Одборник не може бити позван на кривичну одговорност, притворен или кажњен због изношења мишљења и давања гласа на седници Скупштине општине и радних тела.

Седнице Скупштине општине су јавне.

Скупштина општине одлучује већином гласова од укупног броја одборника када :

1) доноси Статут;

2) доноси буџет и усваја завршни рачун буџета;

3) доноси план развоја Општине и стратегије којима се утврђују правци деловања Општине у одређеној области;

4) доноси просторни план;

5) доноси урбанистичке планове;

6) одлучује о јавном задуживању Општине;

7) одлучује о сарадњи и удруживању са другим јединицама локалне самоуправе и о сарадњи са јединицама локалне самоуправе у другим државама;

8) одлучује о образовању, подручју за које се образује, промени подручја и укидању месних заједница и других облика месне самоуправе;

9) одлучује о називима улица, тргова, градских четврти, заселака и других делова насељених места;

10) утврђује празник Општине;

11) одлучује о додели звања ''почасни грађанин'' Општине, уз претходну сагласност министарства надлежног за послове локалне самоуправе;

12) усваја Етички кодекс и

13) одлучује и у другим случајевима утврђеним законом и овим статутом.

Скупштина општине има председника Скупштине.

**Председник Скупштине** организује рад Скупштине општине, сазива и председава њеним седницама, остварује сарадњу са председником општине и Општинским већем, стара се о одржавању јавног реда на седницама Скупштине и њених радних тела, потписује акта које Скупштина доноси и обавља друге послове утврђене законом, Статутом општине и Пословником о раду Скупштине.

**Заменик председника Скупштине** бира се и разрешава на исти начин као и председник Скупштине. Овлашћен је да замењује председника скупштине у случају његове одсутности и спречености да обавља своју дужност;

Скупштина општине има **секретара** који се стара о обављању стручних послова у вези са сазивањем и одржавањем седница скупштине и њених радних тела и руководи административним пословима везаним за њихов рад.

Скупштина општине Ћићевац има 25 одборника, (6 жена-24% и 19 мушкараца- 76%).

У Скупштини општине образовани су следећи одбори, савети и комисије, и то:

-Одбор за административно - мандатна питања, избор и именовања и борбу против корупције (3 мушкарца-60% и 2 жене- 40%);

- Одбор за прописе и управу, представке и притужбе (5 мушкараца - 100%);

- Одбор за друштвено - економски развој, привреду и финансије (3 мушкарца- 60% и 2 жене- 40%);

- Одбор за друштвене делатности и социјална питања (3 мушкарца - 60% и 2 жене- 40%);

- Одбор за урбанизам, грађевинарство и стамбено - комуналне делатности (5 мушкараца - 100%);

- Одбор за награде и признања, утврђивање предлога назива улица, тргова, заселака и делова насељеног места (5 мушкараца - 100%);

- Одбор за рад и развој месних заједница, пољопривреду и развој села, заштиту и унапређење животне средине и односе са верским заједницама (4 мушкарца - 80% и 1 жена - 20%);

- Савет за младе ( 4 мушкарца - 56,8 % и 3 - 42,6% жене);

- Савет за здравље (3 мушкарца - 42,6% и 4-56,8% жене);

- Комисија за родну равноправност (3 мушкарца- 42,6% и 4-56,8% жене).

Линк ка Скупштини општине Ћићевац: www.cicevac.rs

**Радни процеси који су нарочито изложени ризику од повреде принципа родне равноправности не постоје** радни процеси који су нарочито изложени ризику од повреде принципа родне равноправности.

**Мере за остваривање и унапређење родне равноправности**

Мере за остваривање и унапређење родне равноправности се могу разврстати у опште мере и посебне мере. Опште мере се доносе након друштвеног дијалога и широког друштвеног консензуса, док се посебне мере доносе појединачно на нивоу организације.

**Опште мере**

Опште мере за остваривање и унапређивање родне равноправности јесу законом прописане мере којима се у одређеној области забрањује дискриминација на основу пола, односно рода, или налаже одговарајуће поступање ради остваривања родне равноправности. Опште мере обухватају и мере утврђене другим актима (декларације, резолуције, стратегије и сл.), чији је циљ остваривање родне равноправности.

**Посебне мере**

Посебне мере за остваривање и унапређивање родне равноправности су активности, мере, критеријуми и праксе у складу са начелом једнаких могућности којима се обезбеђује равноправно учешће и заступљеност жена и мушкараца, посебно припадника осетљивих друштвених група, у свим сферама друштвеног живота и једнаке могућности за остваривање права и слобода.

Посебне мере, у складу са општим мерама одређују и спроводе орган јавне власти, послодавци и удружења.

Приликом одређивања посебних мера морају се уважавати различити интереси, потребе и приоритети жена и мушкараца, а посебним мерама мора се обезбедити:

* право жена, девојчица и мушкараца на информисаност и једнаку доступност политикама, програмима и услугама;
* примена уродњавања и родно одговорног буџетирања у поступку планирања, управљања и спровођења планова, пројеката и политика;
* промовисање једнаких могућности у управљању људским ресурсима и на тржишту рада;
* уравнотежена заступљеност полова у управним и надзорним телима и на положајима;
* уравнотежена заступљеност полова у свакој фази формулисања и спровођења политика родне равноправности;
* употреба родно сензитивног језика како би се утицало на уклањање родних стереотипа при остваривању права и обавеза жена и мушкараца;
* прикупљање релевантних података разврстаних по полу и њихово достављање надлежним институцијама. Посебне мере примењују се док се не постигне циљ због којег су прописане.

**Програмске мере**

Овим мерама се операционализују програми за остваривање и унапређење родне равноправности. Скупштина општине Ћићевац, услед потреба за остваривањем и унапређењем родне равноправности, доноси следеће програмске мере:

* Имплементација родно осетљивог језика у интерним документима;
* Похађање обука, семинара и конференција у вези са родном равноправношћу;
* Успостављање сарадње са државним органима и организацијама цивилног друштва;
* Родно одговорно буџетирање.

**Мера 1. Имплементација родно осетљивог језика у интерним документима**

Недоследна употреба женског рода када означавамо жене које обављају одређена занимања или јавне функције није питање граматичке правилности, јер је употреба женског рода граматички не само исправна већ и неопходна. Стога је доследна употреба језика равноправности питање свести о важности друштвене једнакости мушкараца и жена.

|  |  |
| --- | --- |
| Разлог за увођење мере: | У одређеним интерним документима Општине Ћићевац није присутан родно сензитиван језик. Сва документација се води у граматички мушком роду и подразумева природно мушки и женски род лица на који се односе. |
| Време за увођење мере: | Након усвајања Плана управљања ризицима почеће се примењивање ове мере. |
| Начин спровођења и контроле спровођења мере: | Лице задужено за спровођење мера из родне равноправности ће вршити контролу свих интерних докумената у складу са Приручником за употребу родно осетљивог језика који је објављен на интернет страни Координационог тела за родну равноправност Владе Републике Србије. |
| Престанак спровођења мере: | Мера имплементације родно осетљивог језика је трајна тј. нема временско ограничење и спроводиће се од дана усвајања Плана управљања ризицима . |

**Мера 2: Похађање обука, семинара и конференција у вези са родном равноправношћу**

|  |  |
| --- | --- |
| Разлог за увођење мере: | Стицање нових знања и вештина у пуној примени принципа родне равноправности у локалној самоуправи. |
| Време за увођење мере: | Континуирано. |
| Начин спровођења и  контроле спровођења мере: | Примена нових знања и вештина стечених на обукама, семинарима и конференцијама у раду Општине Ћићевац приликом:  - утврђивања програмских циљева и начела и програма рада;  - израде програмских и статутарних докумената, правилника и других аката;  - давања сагласности за потпис колективних уговора, договора у државним органима и органима локалне самоуправе и осталих делатности.  За доношење, спровођење и извештавање о спровођењу плана управљања ризицима одговоран је руководилац обвезника доношења плана управљања ризицима. Послове координације у вези са доношењем, спровођењем и извештавањем о спровођењу плана управљања ризицима обављаће лице одређено од стране руководиоца. |
| Престанак спровођења мере: | Мера похађања обука, семинара и конференција је трајна тј. нема временско ограничење и спроводиће се од дана усвајања Плана управљања ризицима. |

**Мера 3. Успостављање сарадње са државним органима и организацијама цивилног друштва**

|  |  |
| --- | --- |
| Разлог за увођење мере: | Успостављањем континуиране сарадње са државним органима и организацијама цивилног друштва у виду размене информација и знања са циљем унапређења родне равноправности омогућава се једноставнија имплементација обавеза проистеклих из законских и подзаконских аката. |
| Време за увођење мере: | Континуирано. |
| Начин спровођења и контроле спровођења мере: | Спровођење ове мере се врши потписивањем Меморандума о сарадњи, разменом информација из области родне равноправности, одржавањем округлих столова и презентација, учествовањем на панелним дискусијама о искуствима у спровођењу родне равноправности.  За доношење, спровођење и извештавање о спровођењу плана управљања ризицима одговоран је руководилац обвезника доношења плана управљања ризицима. Послове координације у вези са доношењем, спровођењем и извештавањем о спровођењу плана управљања ризицима обављаће лице одређено од стране руководиоца. |
| Престанак спровођења мере: | Мера успостављања сарадње са државним органима и организацијама цивилног друштва је трајна тј. нема временско ограничење. |

**Мера 4: Родно одговорно буџетирање**

Родно одговорно буџетирање представља увођење принципа родне равноправности у буџетски процес, што подразумева родну анализу буџета и реструктурирање прихода и расхода са циљем унапређења родне равноправности.

|  |  |
| --- | --- |
| Разлог за увођење мере: | У складу са Упутством Министарства финансија за израду одлуке о буџету локалне власти, неопходно је да надлежни орган локалне власти на годишњем нивоу донесе план поступног увођења родно одговорног буџетирања, којим ће одредити једног или више корисника буџетских средстава и један или више програма опредељеног буџетског корисника за који/које ће се дефинисати (на нивоу програма и/или програмске активности) најмање један родно одговоран циљ и одговарајући показатељи/индикатори који адекватно мере допринос циља унапређењу равноправности између жена и мушкараца. |
| Време за увођење мере: | Континуирано. |
| Начин спровођења и контроле спровођења мере: | Постављање посебног циља за жене или мушкарце са циљем смањења неравноправности. Истицање родне димензије проблема који се решава, односно експлицитно узимање у обзир питања рода и родно осетљивог приступа.  Диференцирање циљева и индикатора тако да се експлицитно односе на жене и мушкарце. Родна анализа (поступак прикупљања, анализе и тумачења родно сензитивних података у одређеној области, ради бољег разумевања препрека у остваривању родне равноправности или постојећих неравноправности која је дефинисана прописима у пракси, укључујући препреке у приступу јавним услугама или јавним добрима, неразумевање различитих потреба и приоритета које одређене полне, старосне, образовне и друге карактеристике имају и на које би ЛС требало да одговори својим политикама и програмима.)  За доношење, спровођење и извештавање о спровођењу плана управљања ризицима одговоран је руководилац обвезника доношења плана управљања ризицима. Послове координације у вези са доношењем, спровођењем и извештавањем о спровођењу плана управљања ризицима обављаће лице одређено од стране руководиоца. |
| Престанак спровођења мере: | Након што на снагу ступе начини за уродњавање, односно за укључивање родне перспективе у циљеве и буду остварени индикатори у оквиру програмске структуре буџета и код локалних самоуправа. |

Све мере имају за циљ континуирано унапређење родне равноправности.

Спровођење мера се врши континуирано кроз процес доношења одлука, подизањем свести о значају примене принципа родне равноправности.

Предложене мере ће се примењивати у континуитету.

Коначни циљ који се жели постићи доношењем Плана и спровођењем мера које су у њему наведене је да се могућност да дође до повреде принципа родне равноправности сведе на минимум.

Скупштина општине Ћићевац је на 30. седници одржаној 30. новембра 2022. године, донела Одлуку о усвајању Локалног акционог плана општине Ћићевац за унапређење положаја жена и родне равноправности за период од 2023-2026. године.

Подаци о лицу одговорном за спровођење мера из Плана

ИМЕ И ПРЕЗИМЕ: Милош Радосављевић

РАДНО МЕСТО: запослен на пословима председника Скупштине општине Ћићевац

БРОЈ МОБИЛ. ТЕЛ: 064 2532023

email predsednik.skupstine@cicevac.ls.gov.rs

План објавити у „Службеном листу општине Ћићевац“ и на интернет страници општине Ћићевац. Овај план ступа на снагу наредног дана од дана објављивања, у „Службеном листу општине Ћићевац“.

ПРЕДСЕДНИК СКУПШТИНЕ

Милош Радосављевић, дипл. правник

Образложење

Члан 21. Закона о родној равноправности предвиђа да План управљања ризицима доносе органи јавне власти.

Министарство доноси Правилник за израду и спровођење плана управљања ризицима.

Члан 2. Правилника о изради и спровођењу плана управљања ризицима од повреде принципа родне равноправности предвиђа да План управљања ризицима представља гаранцију родне перспективе, уродњавања и уравнотежене заступљености полова у поступањима доносиоца. План управљања ризицима је документ који у писменој форми доносе органи јавне власти: државни органи, органи аутономне покрајине и јединице локалне самоуправе, као и јавна предузећа, установе, јавне агенције и друге организације и лица којима су законом поверена поједина јавна овлашћења, као и правно лице које оснива или финансира у целини, односно у претежном делу Република Србија, аутономна покрајина или јединица локалне самоуправе. За доношење, спровођење и извештавање о спровођењу плана управљања ризицима одговоран је руководилац обвезника доношења плана управљања ризицима.

Члан 40. Статута општине Ћићевац предвиђа надлежност Скупштине општине.

Општинско веће је на седници одржаној 25. јануара 2023. године утврдило Предлог плана управљања ризицима од повреде принципа родне равноправности за 2023. годину.